Hekk kif dalgħodu qed tkompli l-kumpilazzjoni fil-konfront ta’ żewġ akkużati bil-qtil ta’ Alphone Ferriggi 14-il sena ilu, il-Qorti ntalbet mill-Ispettur Keith Arnaud biex il-qraba tagħhom joħorġu ‘l barra mill-awla. Dan minħabba li x-xhieda bdew jiġu mfixxkla. L-ispettur Kieth Arnaud qal ukoll li fl-aħħar seduta wieħed mill-imputati għajru k***** u ġie rrapportat fil-midja. L-Avukat difensur Franco Debono oġġezzjona għal din it-talba, bil-Maġistrat Josette Demicoli tiddeċiedi li jistgħu jibqgħu fl-awla. Madankollu wissiet li ma għandhu jkun hemm l-ebda kumment fl-awla. Fis-seduta ta’ dalgħodu xehed Justin Fenech u qal li hu qatt ma kien semma lill-akkużati f’xejn. Qali li hu kien jitkellem ma’ Richard Grech magħruf bħala z-Zinannafuq dan il-każ u kien qallu li kien hu li qatlu iżda hu ma kienx jemmnu. Sostna li dan kien joqgħod jibbluffja fuq dan il-hold up. Mistoqsi fuq id-dettalji li kien jagħtih iz-Zinanna, huwa wieġeb li kien qallu li kien għamlu hu iżda kien hemm miegħu ċertu “Frejżer” u “Buttuni”, li kienu semmewhomlu wkoll tas-CID. Fenech qed jixhed fil-każ ta’ James Vella magħruf bħala l-Frejżer u Chris Scerri magħruf bħala l-Buttuni jew Gazzetti, akkużati bid-delitt ta’ Alphonse Ferriggi li miet b’tir f’rasu waqt attentat ta’ serq mill-fergħa tal-BOV f’San Ġwann 14-il sena ilu. Bid-delitt diġà hemm żewġt irġiel oħra l-ħabs – Richard Grech u Joseph Zammit. Vella u Scerri tressqu l-qorti dan l-aħħar wara li l-pulizija, sabet evidenza ġdida li rabtet liż-żewġ akkużati mad-delitt. Fis-seduta xehed ukoll George Debono fejn qal li kien diġà xehed fuq il-każ. Mistoqsi jekk jafx lill-imputati huwa wieġeb li jafhom minn wiċċhom iżda ma jafhomx b’isimhom. Q al li seta’ jagħti l-każ li f’dak iż-żmien kera karozza lill-akkużati iżda qal li qatt ma ħareġ bil-karozza li kienet involuta fil-qtil. L-ispettur ħareġ l-istqarrija li kien ingħata George Debono fil-ġuri ta’ Richard Grech. Mistoqsi kienx kera karozza Mazda qisha “bubble”, Debono qal li ma jafx. Mistoqsi jekk kienx hemm xi ħadd li ssellef il-karozza tiegħu, Debono qal ukoll li ma jiftakarx, iżda ftakar li kien ħalliha ħdejn każin. Qal li wieħed mill-akkużati James Vella kien talbu l-karozza biex joħroġ mat-tfajla tiegħu, iżda hu ma sellifha lil ħadd u dakinhar ħalliha l-każin għax kien ħareġ ma’ ħaddieħor. Qal li ċ-ċavetta tal-karozza kien ħalliha taħt is-seat tal-karozza. Mistoqsi kienx ftiehem ma’ James Vella fejn ħalla l-karozza huwa qal li kienu ftehmu li l-karozza kienet ħdejn il-każin. Qal iżda li ċ-ċavetta tal-karozza baqgħet fejn kienet. Xehed ukoll Frans Zammit li huwa kuntrattur u għandu art f’San Ġwann. Qal li dakinhar tal-qtil kien qam kmieni għax-xogħol biex jiftaħ il-garaxx. Qal li kien ra karozza bejn l-4.00 u 4.30 ta’ filgħodu u għal ħabta tas-sitta reġa’ għadda u kien ra l-karozza. Qal li filgħaxija ra l-aħbarjiet u kien jaf li seħħ id-delitt tal-messaġġier.